തൊടുപുഴ മൂലമറ്റത്ത് കെ എസ് ആര് ടി സിയുടെ റീജിയണല് വര്ക്ഷോപ്പ് തൊടുപുഴ: കെ.എസ്.ആര്.ടി.സിയുടെ മൂലമറ്റം ഓപ്പറേറ്റിംഗ് സെന്ററിലേയ്ക്ക് റീജിയണല് വര്ക് ഷോപ്പ് പ്രവര്ത്തന സജ്ജമാകുന്നു. ജില്ലയിലെ ഡിപ്പോകളിലെ ബസ്സുകളുടെ എന്ജിന് പണിയുള്പ്പടെയുള്ള ജോലികള് ചെയ്യുന്ന കേന്ദ്രമായി ഇതോടെ മൂലമറ്റം സെന്റര് മാറും. ഒരു ഫോര്മാനും ഡിപ്പോ എന്ജിനീയറും അഞ്ച് അധിക മെക്കാനിക്കുകളുമുള്പ്പടെയുള്ള ജീവനക്കാരും ഇവിടേയ്ക്കെത്തും. മൂലമറ്റം ഡിപ്പോയിക്കാകമാനം ഊര്ജ്ജം പകരുന്നതാണ് പുതിയ നീക്കമെങ്കിലും ഇവിടെ നിന്നും ഓപ്പറേറ്റിംഗ് സെന്റര് മാറ്റിയേക്കുമോയെന്ന ആശങ്കയിലാണ് ജീവനക്കാരും യാത്രക്കാരും. നെടുങ്കണ്ടം, മൂലമറ്റം ഓപ്പറേറ്റിംഗ് സെന്ററിലെയും തൊടുപുഴ, മൂന്നാര്, കട്ടപ്പന, കുമളി സബ്ഡിപ്പോകളിലെയും വാഹനങ്ങളുടെ പ്രധാന അറ്റകുറ്റപ്പണികള് നടത്തുന്നതിനുള്ള സൗകര്യമാണ് റീജിയണല് വര്ക് ഷോപ്പില് ലഭിക്കുക. മുന്പ് കട്ടപ്പനയില് അനുവദിച്ച റീജിയണല് വര്ക് ഷോപ്പാണ് ഇവിടേക്ക് എത്തുന്നത്. കഴിഞ്ഞ പ്രളയകാലത്തുണ്ടായ മണ്ണിടിച്ചിലും സ്ഥലപരിമിതികളുമെല്ലാം കണക്കിലെടുത്താണ് കട്ടപ്പനയിലെ നിര്ദ്ദിഷ്ട വര്ക് ഷോപ്പ് മൂലമറ്റത്തേയ്ക്ക് മാറ്റിയത്. നിലവില് കോട്ടയത്താണ് റീജിയണല് വര്ക് ഷോപ്പ് പ്രവര്ത്തിക്കുന്നത്. രണ്ട് മിനിസ്റ്റീരിയല് സ്റ്റാഫിനെയും തൊടുപുഴയില് നിന്നും അഞ്ച് മെക്കാനിക്കുകളെയും മൂലമറ്റത്തേയ്ക്ക് മാറ്റിയിട്ടുണ്ട്. ഇതോടെ മൂലമറ്റത്തെ വര്ക് ഷോപ്പിലെ ജീവനക്കാരുടെ എണ്ണം 12 ആയി. ഓഫീസ് റൂമിന്റെ നിര്മ്മാണം ഏറെക്കുറെ പൂര്ത്തിയായിക്കഴിഞ്ഞു. ഓപ്പറേറ്റിംഗ് സെന്റര് മാറ്റില്ല. ഇവിടെ നിന്ന് ഓപ്പറേറ്റിംഗ് സെന്റര് മാറ്റാന് തീരുമാനം എടുത്തിട്ടില്ലെന്ന് കെ എസ് ആര് ടി സി ഉന്നത അധികൃതര് വ്യക്തമാക്കി. ലോക്ക് ഡൗണിനെ തുടര്ന്ന് വീണ്ടും സജ്ജമായ സെന്റര് ഓരോ ദിവസവും കളക്ഷന് ഇനത്തില് കൂടുതല് മെച്ചമായ പ്രവര്ത്തനങ്ങളാണ് കാഴ്ച്ച വെക്കുന്നതും. 16 ഷെഡ്യൂളുകളാണ് ഇവിടെ നിന്നും ഒപ്പറേറ്റ് ചെയ്യുന്നത്. രണ്ടു മാസം മുമ്ബ് ഒരു ലക്ഷം രൂപ പോലും വരുമാനമില്ലായിരുന്നു. ഇപ്പോഴത് 1.40ലക്ഷം രൂപക്കടുത്ത് കളക്ഷന് ആയിട്ടുമുണ്ടെന്ന് അധികൃതര് പറഞ്ഞു. മൂലമറ്റം ആശ്രമം സര്വ്വീസ് കഴിഞ്ഞ ദിവസം പുനരാരംഭിച്ചിരുന്നു.